钦定古今图书集成/理学汇编/学行典/第234卷 > 廖扶
## 钦定古今图书集成/理学汇编/学行典/第234卷 > 廖扶

按《后汉书方术传》：“廖扶，字文起，汝南平舆人也。习《韩
诗》《欧阳尚书》，教授常数百人。父为北地太守，永初中，
坐羌没郡下狱死。扶感父以法丧身，惮为吏。及服终而叹曰：‘老子有言：‘名与身孰亲’？吾岂为名乎’？遂绝志
世外，专精经典，尤明天文谶纬、风角推步之术。州郡
公府辟召，皆不应，就问灾异，亦无所对。扶逆知岁荒”，
乃聚谷数千斛，悉用给宗族姻亲。又敛葬遭疫死亡
不能自收者，常居先人冢侧，未曾入城市。太守谒焕，
先为诸生，从扶学，后临郡未到，先遣吏修门人之礼；
又欲擢扶子弟，固不肯当时人因号为“北郭先生。”年
八十，终于家。二子，孟举、伟举，并知名。